ODLUKA

O OSNIVANJU NACIONALNOG TELA ZA SPROVOĐENJE PROJEKATA MEHANIZMA ČISTOG RAZVOJA

("Sl. glasnik RS", br. 32/2010 i 101/2012)

1. Ovom odlukom osniva se Nacionalno telo za sprovođenje projekata Mehanizma čistog razvoja (u daljem tekstu: Nacionalno telo).

2. Zadatak Nacionalnog tela je da: proverava usaglašenost programa i projekata Mehanizma čistog razvoja sa odredbama Kjoto protokola, nacionalnim indikatorima održivog razvoja i uslovima za podnošenje i odobravanje projekata Mehanizma čistog razvoja i propisima Republike Srbije, vrši tehničku proveru i odobrava programe i projekte koji se sprovode u okviru Mehanizma čistog razvoja u skladu sa propisanom procedurom i kriterijumima u formi pisma odobrenja, odnosno donosi odluke o odbijanju odobravanja predloženih projekata Mehanizma čistog razvoja u formi pisma odbijanja.

3. Članovi Nacionalnog tela su predstavnici sledećih ministarstava: ministarstva nadležnog za poslove građevinarstva; ministarstva nadležnog za poslove energetike, razvoja i zaštite životne sredine; ministarstva nadležnog za poslove poljoprivrede, šumarstva i vodoprivrede; ministarstva nadležnog za poslove regionalnog razvoja; ministarstva nadležnog za poslove prirodnih resursa, rudarstva i prostornog planiranja; ministarstva nadležnog za poslove saobraćaja; ministarstva nadležnog za poslove finansija i privrede.

Radom Nacionalnog tela rukovodi ministar nadležan za poslove životne sredine.

Članove Nacionalnog tela imenuje Vlada, na predlog ministra nadležnog za poslove životne sredine.

4. U radu Nacionalnog tela mogu učestvovati predstavnici drugih nadležnih organa i organizacija, kao i stručnjaci iz različitih oblasti radi davanja stručnih mišljenja u vezi s pojedinim pitanjima iz nadležnosti Nacionalnog tela.

5. Nacionalno telo donosi poslovnik o svom radu.

6. Stručne i administrativno-tehničke poslove za potrebe Nacionalnog tela obavljaće ministarstvo nadležno za poslove energetike, razvoja i zaštite životne sredine.

7. Ova odluka stupa na snagu osmog dana od dana objavljivanja u "Službenom glasniku Republike Srbije".